ร้านนี้เป็นร้านติ่มซำในย่านจิมซาจุ่ยอีกร้านที่เดินเข้ามั่วๆแต่กลับอร่อยมาก วิธีเดินทางมาง่ายมากจากสถานีจิมซาจุ่ย ทางออก A2 ให้เดินตรงมาเรื่อยๆตาม Humphreys Avenue ร้านจะอยู่ทางขวามือ ร้านต้องเดินลงไปชั้นใต้ดินนะจ๊ะ สังเกตทางลงง่ายๆจะมีเมนูวางอยู่หน้าร้านและมีรูปอาหารติดโชว์ตรงทางลงบันได ที่เราเลือกเข้าร้านนี้เพราะดูจากเมนูแล้วมีให้เลือกเยอะและราคาไม่แรงเท่าไหร่ และก็เหมือนเดิมจ่ะ เค้าจะเสิร์ฟชาร้อนมาให้ก่อน(คนละ 5 hkd.) เมนูดูง่ายมีทั้งรูปและคำอธิบายเป็นภาษาอังกฤษ เค้ามีกระดาษให้เราเช็คเอง อยากกินอะไรเช็คตามช่องได้เลย เราสั่งไป 4 อย่าง อย่างแรกเป็นฮะเก๋ากุ้ง อย่างที่บอกไปว่าที่นี่เค้าไม่มีจิ๊กโฉ่วให้จิ้มเหมือนบ้านเรา ติ่มซำจะอร่อยหรือไม่อร่อยก็จะรู้ได้เลย ฮะเก๋าลูกใหญ่ แป้งบางเหนียว ไส้กุ้งแน่น ฉ่ำหวานเนื้อกุ้งมาก อร่อยจนน่าตกใจ ถัดมาเป็นก๋วยเตี๋ยวหลอดกุ้ง จานนี้มีซอสหวานมาให้ แผ่นแป้งก๋วยเตี๋ยวหลอดห่อเนื้อกุ้งตัวใหญ่มาเต็มๆตัว แป้งเหนียวนุ่มมาก ไม่ใส่น้ำจิ้มก็ยังอร่อย อีกจานเป็นขนมจีบกุ้งลูกโตอัดเนื้อกุ้งมาแบบแน่นๆ รสหวานของกุ้งชัดเจนมาก จานสุดท้ายนี่เซอร์ไพรซ์สุด เป็นเมนูธรรมดาแต่กลับอร่อยมาก ขนมหัวผักกาดนึ่ง เนื้อหัวผักกาดเป็นเหมือนแบบบดแล้วนึ่งเป็นชิ้นๆไม่เหมือนของบ้านเราที่ขูดเป็นเส้นแล้วผสมแป้งอีกที ที่สำคัญในตัวหัวผักกาดมีเนื้อหมูผสมอยู่นิดหน่อยทำให้มีรสชาติมากขึ้น สนนราคามื้อนี้หมดไป 143hkd. ประมาณ 650฿ ถือว่าไม่แพงเลยสำหรับติ่มซำอร่อยๆย่านใจกลางแหล่งช้อปปิ้งแบบนี้ ร้านนี้เป็นอีกร้านนึงที่ไม่อยากจะให้พลาดเลยจ้า